ועדת הפנים ואיכות הסביבה, כנסת 18, פרוטוקול מספר 566, 2012-06-12 09:35

אמנון כהן: אני פותח את הדיון של ועדת הפנים והגנת הסביבה.

אמנון כהן: הנושא על סדר-היום: הצעת חוק לתיקון פקודת בתי הסוהר (מס' 45) (יושב ראש ועדת הפנים והגנת הסביבה של הכנסת - מבקר רשמי).

אמנון כהן: אני היוזם של הצעת החוק, יחד איתי היוזמים הם יושבי-ראש ועדה לשעבר, שהם: ידידי דוד אזולאי, משה גפני, גאלב מג'אדלה וחברי הוועדה – אורי מקלב וחברי דב חנין.

אמנון כהן: פ/3936.

אמנון כהן: אנחנו מכינים את החוק לקריאה שנייה ולקריאה שלישית.

אמנון כהן: אני רוצה להגיד טיפה היסטוריה: יושבי-ראש ועדות לפני ביקשו מספר פעמים שתהיה להם את האפשרות לבקר כמבקר רשמי.

אמנון כהן: ביקשו מדי פעם משר, הייתה התכתבות גם עם יושב-ראש הכנסת – ראיתי התכתבויות של ידידי רבי דוד אזולאי – והתייעצתי גם עם הייעוץ המשפטי של המשרד ועם השר.

אמנון כהן: אני הבנתי שאין להם התנגדות, אבל הבנתי מבחינת הסמכות המיניסטריאלית, כביכול, זה לא נראה טוב ששר ייתן אישור ליושב-ראש ועדה כאשר היושב-ראש ועדה הוא המפקח על המשרד – יש הפרדת רשויות.

אמנון כהן: אז חשבנו ביחד שהכי טוב יהיה להסדיר את זה בחקיקה.

אמנון כהן: האכסניה הכי טובה היא החקיקה.

אמנון כהן: ככה יעצו וככה עשינו.

אמנון כהן: המשרד לביטחון פנים אמרו: אין לנו התנגדות, זאת ביקורת בונה, ביקורת פורה.

אמנון כהן: אם יושב-ראש ועדה מפקח אז גם שיבוא ויראה בעין.

אמנון כהן: אנחנו כמובן שמחים ותודה רבה על התמיכה.

אמנון כהן: אנחנו עושים את זה בהבנה הדדית.

אמנון כהן: אתמול ישבנו על שורה של חוקים שאנחנו רוצים לקדם בוועדה הזאת בתיאום עם משרד הבט"פ.

אמנון כהן: לחלק מהם יש לנו הסכמות, לרוב אין לנו הסכמות.

אמנון כהן: יואל יודע איך לעשות את זה – לצאת נחמד ולא לתת שום דבר.

אמנון כהן: אתה בסדר.

רחלה אראל: זאת מומחיות.

אמנון כהן: רחלה, יש לי איזו פנייה נוספת – אני עדיין לא מבקר רשמי, עוד לא קיבלתי, עד שזה יתפרסם ברשומות – אני מבקש ממנהלת הוועדה שתעשי את הביקור הזה כי את מייצגת אותי, בואי נגיד ככה, אני לא יכול כל פעם ללכת, אני מבקש לקבל את הדוח.

יפה שפירא: היא קיבלה את זה.

אמנון כהן: מדובר באיזשהו אסיר – לא משנה מה הנסיבות – שקיבל את העונש ועבר כבר את השני-שלישים וצריך לקבל את השליש, צריך להיכנס לתוכנית השיקומית.

אמנון כהן: אינני יודע מה קרה שם, המשפחה פנתה אלי, האח שלו פנה אלי ואמר לי שהוא לא יצא לחופשה ארבע שנים ברציפות.

אמנון כהן: הוא יושב ארבע שנים ולא יצא לחופשה אחת אפילו.

אמנון כהן: משהו פה לא נראה לי.

דוד אזולאי: תעודד אותו.

דוד אזולאי: תגיד לו שיש אסירים ש-15 שנה ישבו וגם לא קיבלו את השליש.

אמנון כהן: זה לא המצב הזה.

גאלב מג'אדלה: העידוד שלנו יהיה לטפל בו.

אמנון כהן: אני באמת לא יודע מה הבעיה לכן יש פה מבקר רשמי שילך ויבדוק.

אמנון כהן: היא גם משפטנית, ככה שהיא תוכל לדעת מה מותר ומה אסור, איפה הוא לא היה בסדר.

אמנון כהן: יכול להיות שמגיע לו ככה, יכול להיות, אני לא נוטה לשום דבר עד שלא בודקים.

אמנון כהן: אבל נראה לי, על פניו, שזה לא בסדר ולכן אני מבקש שתעשי את הביקור, תעדכני אותי, ואנחנו ברגישות מתאימה – אם יש דברים חסויים בוודאי לא נגלה אותם – ונעשה את זה ברגישות ונטפל.

אמנון כהן: זאת בקשה ממני כי את עושה את זה בהתנדבות ואני אומר לך יישר כוח ותמשיכו לשמור עליה.

אמנון כהן: היא חשובה מאוד במערכת.

אמנון כהן: אנשים כאלה אין הרבה.

אמנון כהן: יש הרבה עם תעודות של מבקר רשמי, תכלס לא באים לעשות את הביקור.

אמנון כהן: היא עושה, ברוך השם, עבודה ויישר כוח לך, רחלה.

אמנון כהן: אנחנו מודים לך בשם הוועדה.

דוד אזולאי: אני מציע לך, אדוני, אל תשבח אותה יותר מדי כי יש כאלה שזה לצנינים בעיניהם.

אמנון כהן: אין דברים כאלה.

אמנון כהן: כשיש אנשים טובים – אנחנו מחבקים אותם על העבודה שלהם.

דוד אזולאי: כנראה שלא ראית את המכתב שנשלח על-ידי עוזר הנציב, אפילו לא הנציב, עוזר הנציב.

דוד אזולאי: כתב דברים מאוד קשים.

דוד אזולאי: לא כל מי שעושה עבודתו נאמנה הוא בסדר, והמבין יבין.

אמנון כהן: אנחנו יכולים להבטיח שמי שעושה עבודתו נאמנה – במקורותינו כתוב שמי שעבודתו נאמנה, הקדוש ברוך הוא שומר עליו – אנחנו אומרים שמי שעושה עבודתו נאמנה, הוועדה תשמור עליו.

יואל הדר: הוועדה מחליפה את הקדוש ברוך הוא.

אמנון כהן: לא.

אמנון כהן: אלו דברים קטנים.

אמנון כהן: יואל – אתה בסדר.

אמנון כהן: יואל בסדר.

אמנון כהן: אנחנו עושים היסטוריה בנושא של החוק הזה – בפעם הראשונה נסדיר את הנושא הזה.

אמנון כהן: אני בדעה שאם יש לחברי כנסת חסינות ויש להם אישורים להיכנס לכל מיני מקומות – העלה את זה גם ידידי, יושב-ראש ועדה לשעבר, חבר הכנסת גאלב מג'אדלה שבדיוק ניהל את הדיונים במליאה כסגן יושב-ראש הכנסת כשאני העברתי את זה בקריאה ראשונה.

אמנון כהן: הוא ביקש ממני, אם אפשר, להכניס הסתייגות.

אמנון כהן: אני ישר אמרתי שאני כמובן חייב לעמוד בסיכום שלי אתכם כי אם אין לנו מילה בינינו, זה קשה.

אמנון כהן: אבל זכותו של חבר כנסת להעלות כל הסתייגות שהוא רוצה ובוודאי ינמק אותה ואנחנו נשמע.

אמנון כהן: גם חבר הכנסת אזולאי ביקש ממני גם להגיש בקשה נוספת.

אמנון כהן: תשמעו את הדברים ותראו אם תוכלו לחיות עם הדברים האלה ותוכלו לחיות גם עם הנושא של חבר הכנסת מג'אדלה.

אמנון כהן: אני כמובן תומך.

אמנון כהן: אני חושב שאחת מהחובות שלנו כחברי כנסת, כנבחרי ציבור, שנהיה מבקרים רשמיים.

אמנון כהן: אני חושב שאנחנו, מבחינת הַנִּבְחָרוּת, לא פחות משופט כזה או אחר שנמצא בתפקיד כזה.

אמנון כהן: אני לא מזלזל, חלילה, בשופטים מקומיים, מחוזיים ושופטי בית משפט עליון או בלשכת עורכי הדין, שאומרים שחלק מהם יקבלו אישור, יש אפילו מתמחים שמקבלים אישור של מבקר רשמי.

אמנון כהן: לכן, כשמדובר בנבחר ציבור שעושה את מלאכתו נאמנה, יש לשקול את הנושא - - -

יפעת רווה: סליחה.

יפעת רווה: המתמחים זה לא בחקיקה.

אמנון כהן: אם תגידו שאתם מסדירים את זה לא בחקיקה – גם מקובל עלי, אין לי בעיה.

אמנון כהן: כרגע יש חקיקה.

אמנון כהן: אם אפשר להכניס את זה לחקיקה אנחנו נשמח, אבל יש בקשה ואנחנו נשמע.

אמנון כהן: יש לוגיקה ויש משקל, יכול להיות שאתה צריך לעשות עבודת מטה בשביל זה.

אמנון כהן: בגדול הבקשה נשמעת לי הגיונית ותכף ניתן לו לנמק.

אמנון כהן: קודם כל נקרא את הצעת החוק ואז נמשיך.

אמנון כהן: בבקשה, תקרא את הצעת החוק.

יהל עמית: "הצעת חוק לתיקון פקודת בתי הסוהר (מס' 45) (יושב ראש ועדת הפנים והגנת הסביבה של הכנסת - מבקר רשמי), התשע"ב-2012 תיקון סעיף 72 1.

יהל עמית: בפקודת בתי הסוהר [נוסח חדש], התשל"ב-1971, בסעיף 72, אחרי "לשופט של בית המשפט העליון" יבוא "ליושב ראש ועדת הפנים והגנת הסביבה של הכנסת".

יהל עמית: ".

אמנון כהן: יפה.

אמנון כהן: אתמול ישבנו עם השר ואמרתי שיושב-ראש ועדה הוא עסוק, אז יכול להיות שהוא מקבל קריאה או בקשה בערב ממשפחה או מההורים של אותו אסיר.

אמנון כהן: בבוקר הוא רוצה לבקר את האסיר בשעה 08:30 כי בשעה 09:30 יש דיון, אני או מישהו אחרי, לבוא 10 דקות ולראות את המצב ואז לחשוב איך אני מטפל, בודק עניינית.

אמנון כהן: אני לא רוצה שיהיה מצב שבאתי לש"ג ועכשיו רגע, הוא לא חייב להכיר שאני יושב-ראש ועדה.

אמנון כהן: הוא לא קורא גם עיתונים, לא מסתכל בטלוויזיה, גם לא יודע שאני חבר כנסת בכלל – אני דן אותו לכף זכות – ולכן הוא יגיד: תשמע, אני צריך אישור של המפקד ושל הבוס של המפקד ואם אתה אומר שאתה בכיר – אני חייב את הנציב שייתן לי אישור עכשיו.

אמנון כהן: עכשיו אני מחכה בדלת כעני בפתח כל הזמן שצריך עד שיהיה לו אישור.

אמנון כהן: הוא עושה את עבודתו נאמנה, אבל אני אין לי זמן, אני צריך לבוא ולנהל דיון פה ו-50 איש פה בוועדה מחכים לדיון.

אמנון כהן: לפעמים זה באודיטוריום, לפעמים זה במקומות אחרים.

אמנון כהן: לכן ביקשתי אתמול מהשר, והשר הסכים.

אמנון כהן: איך עושים את זה טכנית?

אמנון כהן: אני לא יודע.

אמנון כהן: אני לא רוצה להטיל עליכם משימה שאתם לא יכולים בה.

אמנון כהן: הדבר הטוב ביותר היה אישור ממוחשב או בעזרת כרטיס חבר כנסת ואז אתה יודע שמדובר במבקר רשמי מטעם הכנסת, ייחודי ומיוחד.

אמנון כהן: אז הוא בא ונותן את הכרטיס ואתה מיידע את כל הש"ג - - -

דוד אזולאי: השאלה מה קורה היום עם מבקר רשמי שבא ועומד בשער ומציג תעודה של מבקר רשמי והוא נכנס - - -

אמנון כהן: אין תעודה, אין תעודה.

יואל הדר: לא צריך תעודה.

דוד אזולאי: אלא מה?

יואל הדר: מספיק תעודה שלו שהוא מזהה.

יואל הדר: יש רשימה - - -

אמנון כהן: תעודה עם תמונה שלו.

יואל הדר: יש במחשב את השם שלו ואז מזהים אותו לפי השם.

דוד אזולאי: אז אני חושב שבעניין הזה, על מנת למנוע את מה שהיושב-ראש אומר, להוסיף לאותה רשימה את יושב-ראש ועדת הפנים - - -

אמנון כהן: לא.

אמנון כהן: בזה אין בעיה.

אמנון כהן: אני רוצה מעבר לזה.

יואל הדר: אני חושב שההצעה טובה, אנחנו - - -

אמנון כהן: מה ההצעה שאתם גיבשתם?

אמנון כהן: לא רציתי לכפות עליכם כי יש לנו יועץ שלנו, של הוועדה, שהוא בוגר שלכם.

יואל הדר: אנחנו מכשירים את האנשים בשביל הוועדה.

אמנון כהן: כן.

אמנון כהן: אחר כך לשלוט בוועדה.

אמנון כהן: טוב.

אמנון כהן: אז מה המינוח שכתבתם?

אמנון כהן: המינוח שצריך לשכנע אותי שזה בסדר?

יואל הדר: לא אנחנו - - -

אמנון כהן: תוספת.

אמנון כהן: מה המינוח?

יואל הדר: זאת הצעה של הוועדה.

אמנון כהן: מה ההצעה של הוועדה שבסוף שיפצתם אותה?

יואל הדר: לא שיפצנו.

אמנון כהן: אה, לא?

יואל הדר: לא.

אמנון כהן: מה אומר?

עידו בן-יצחק: הם מקבלים כל מה שאנחנו אומרים להם.

אמנון כהן: מה כתבנו?

עידו בן-יצחק: כתבנו שבכל בית סוהר תהיה רשימה של המבקרים הרשמיים שהשר יעדכן מעת לעת.

אמנון כהן: זה יש, זה יש.

יואל הדר: שהשר יעדכן?

עידו בן-יצחק: הנציב יעדכן.

עידו בן-יצחק: השר ממנה את המבקרים - - -

אמנון כהן: אני רציתי להנפיק אישור ליושב-ראש הוועדה.

שלמה טהרני: זה לא יהיה פה.

שלמה טהרני: ינפיקו לך.

אמנון כהן: סיכמתי עם השר שיהיה בפנים.

יואל הדר: אז השב"ס ינפיק תעודה רק ליושב-ראש הוועדה?

אמנון כהן: כן.

אמנון כהן: לפחות ליושב-ראש הוועדה שינפיקו לו.

אמנון כהן: להוסיף את זה.

אמנון כהן: קודם כל את זה.

עידו בן-יצחק: השאלה אם צריך לכתוב את זה או שאתה מסתפק - - -

אמנון כהן: לא מסתפק, לא מסתפק.

אמנון כהן: שר מתחלף.

אמנון כהן: מחר יש יושב-ראש ועדה מתחלף, שר מתחלף ולא היו דברים מעולם.

עידו בן-יצחק: זה יראה קצת מוזר שיהיה כתוב בחוק - -

אמנון כהן: איך יראה?

עידו בן-יצחק: - - שליושב-ראש ועדת הפנים ינפיקו תעודה כאילו לא ברור שהוא, לעומת כל האחרים - - -

גאלב מג'אדלה: צריך להסדיר את זה באופן עקרוני.

עידו בן-יצחק: נכון - - -

גאלב מג'אדלה: לא להיכנס לפרטים.

גאלב מג'אדלה: לא צריך להיכנס לטכניקה בחוק, אבל צריך להסדיר את זה בחוק.

אמנון כהן: איך תסדיר?

גאלב מג'אדלה: שייאמר - - -

אמנון כהן: שייאמר – זה לא אומר.

אמנון כהן: הש"ג לא מבין מה ייאמר.

גאלב מג'אדלה: מה זה הש"ג?

אמנון כהן: אם אתה בא לשער - - -

דוד אזולאי: חבר הכנסת גאלב מג'אדלה, אני רוצה להגיד לך - -

אמנון כהן: הוא בא לבקר ואתה מתייבש.

דוד אזולאי: - - מניסיון אישי:

דוד אזולאי: לפני כחודש ימים בערך ביקרתי באחד מבתי הסוהר.

דוד אזולאי: נדרשתי לא להכניס את הפלאפון שלי – אתה יודע שזה בניגוד להוראות – אנחנו יכולים להיכנס עם פלאפון, נכון אדוני היועץ המשפטי?

אמנון כהן: כן, כן.

אמנון כהן: אין בעיה.

אמנון כהן: לחבר כנסת אין בעיה.

שלמה טהרני: אני יודע שכרגע הכוונה היא לאסור כניסה עם מכשירי טלפון.

אמנון כהן: לא לנבחרי ציבור.

דוד אזולאי: רבותי, גם אתם לא מעודכנים, עם כל הכבוד.

אמנון כהן: אתה רואה?

אמנון כהן: יש נהלים ואף אחד לא אוכף.

דוד אזולאי: זאת דוגמה קלסית.

דוד אזולאי: יש ברשותי מכתב שהגיע מלשכת השר שלא אומר שיש דבר כזה בכלל, אבל לא חשוב.

דוד אזולאי: תמיד נכנסנו עם פלאפונים, אנחנו כחברי כנסת.

דוד אזולאי: הגעתי לאחד המקומות ונדרשתי להפקיד את הטלפון.

דוד אזולאי: עכשיו, עמדו בפני שתי אפשרויות: או לחכות עד שהוא יפנה לממונים עליו כדי לקבל היתר או פשוט חבל על הזמן, כמו שאמרת, לשים את הטלפון ולהיכנס פנימה.

דוד אזולאי: ברור שהעדפתי את האופציה השנייה – להניח את הטלפון ולהיכנס פנימה.

דוד אזולאי: אחר כך בדקתי את הנושא.

דוד אזולאי: אני בהחלט מסכים אתך, לצערי הרב, אם אין חקיקה – בעצם לא עשינו כלום.

דוד אזולאי: חקיקה ברורה בנושא הזה.

דוד אזולאי: או שנופיע ברשימה או שינפיקו תעודה, זה לא משנה מה, ובלבד שלא - - -

אמנון כהן: אני סיכמתי עם השר שינפיקו תעודה.

יואל הדר: אין לנו בעיה להנפיק תעודה, אמרתי לך שננפיק תעודה.

יואל הדר: השאלה אם זה ראוי שיהיה כתוב בחקיקה - - -

אמנון כהן: מה הבעיה?

אמנון כהן: אני מוכן להתמודד עם זה.

אמנון כהן: תרשום.

עידו בן-יצחק: העניין הוא שזה יראה מוזר שכתוב בחוק - - -

אמנון כהן: אתה אכפת לך מוזר?

אמנון כהן: תכתוב בחוק.

עידו בן-יצחק: אכפת לי שהחוק לא יראה מוזר.

אמנון כהן: לא.

אמנון כהן: שהחוק יראה מוזר.

אמנון כהן: שאני לא אתייבש שם בגלל החוק המוזר.

אמנון כהן: זהו.

עידו בן-יצחק: אני אסביר לך למה - - -

אמנון כהן: לא אכפת לי.

אמנון כהן: מוזר לא מעניין אותי.

אמנון כהן: לא צריך להסביר לי.

אמנון כהן: אני רוצה שיהיה כתוב בחוק.

אמנון כהן: מחר יתחלף הנציב, ההוא אומר: אני לא ידעתי, אתה לא תקבל, לא מעניין אותי.

עידו בן-יצחק: אבל הש"ג לא יודע מה כתוב בחוק.

עידו בן-יצחק: הש"ג יודע בכל מקרה מה ההוראות שהוא מקבל – בין אם כתוב בחוק ובין אם לא כתוב בחוק.

עידו בן-יצחק: אבל אם יהיה כתוב פה: יושב-ראש ועדת הפנים, תהיה לו תעודה מיוחדת - - -

אמנון כהן: כן?

עידו בן-יצחק: זה נראה מוזר כאילו המחוקק חושב שאחרים לא צריכים תעודות וזה כן צריך תעודה.

אמנון כהן: אז מוזר.

אמנון כהן: תכתוב.

אמנון כהן: אני לא מבין.

אמנון כהן: אנחנו מחליטים, לא אתם, עם כל הכבוד.

יפעת רווה: ברור שאתם.

אמנון כהן: סיכמתי עם השר – נגמר הסיפור.

אמנון כהן: תכתוב את זה איך שצריך להיות, שיראה מוזר.

יואל הדר: אבל שאת הרשימה נציב שב"ס יעדכן את הרשימה, לא השר.

יואל הדר: שהשר לא יעדכן את הרשימה.

אמנון כהן: את הרשימה יעדכן השב"ס, זה בסדר, זה הגיוני.

אמנון כהן: עכשיו דברים נוספים, בבקשה.

יפעת רווה: אפשר בכל זאת להתייחס לנקודה הזאת, לעניין הזה?

אמנון כהן: כן.

יפעת רווה: יש הרבה מאוד מבקרים רשמיים.

גאלב מג'אדלה: מה זה "הרבה"?

יפעת רווה: כמה עשרות, לדעתי.

רחלה אראל: לא.

רחלה אראל: מאות.

דוד אזולאי: 200, 300 – משהו כזה.

גאלב מג'אדלה: מבקרים רשמיים?

גאלב מג'אדלה: מי אלה?

גאלב מג'אדלה: אפשר לקבל את הרשימה שלהם?

יואל הדר: בוודאי.

יואל הדר: יש לך סנגוריה ציבורית, משרד המשפטים, המועצה לקרימינולוגיה, לשכת עורכי הדין, שופטים, יועץ משפטי לממשלה - - -

אמנון כהן: רק חברי כנסת לא, זה מה שהוא רוצה להגיד.

גאלב מג'אדלה: 200 אנשים ברשימה אבל חבר כנסת, נבחר ציבור לא?

גאלב מג'אדלה: אנחנו המחוקקים לא מופיעים כמבקר רשמי אבל מהסנגוריה הציבורית, איזה עורך דין מתחיל, אתמול קיבל את התעודה בטקס ובא - - -

יפעת רווה: בואו נעשה סדר - - -

גאלב מג'אדלה: רגע, לפני הסדר.

גאלב מג'אדלה: קודם תעשי סדר אצלך, לא אצלי.

יפעת רווה: לא, אני - - -

גאלב מג'אדלה: העובדה שיש 200 מבקרים רשמיים - - -

רחלה אראל: יש יותר.

גאלב מג'אדלה: יותר מ-200 מבקרים רשמיים ו-120 חברי כנסת לא יכולים להיות ברשימה של מבקרים רשמיים?

גאלב מג'אדלה: זאת תעודת עניות.

יפעת רווה: נעשה אבחנה בין מי שבחוק לבין מי שבמינוי שהוא מינוי ספציפי.

יפעת רווה: מי שבחוק זה: שופט בית המשפט העליון; היועץ המשפטי לממשלה – זאת אומרת אנשים מאוד-מאוד ספציפיים - - -

גאלב מג'אדלה: תגידי לי מי הם.

יפעת רווה: רק רגע.

יפעת רווה: שופטים.

אמנון כהן: שהם לא באים לבקר בכלל.

אמנון כהן: יש להם אישור אבל לא באים לבקר.

יפעת רווה: שופטים, ועכשיו יושב-ראש הוועדה.

יפעת רווה: השופטים הם המבקרים הרשמיים שכתובים בחוק ועכשיו הוספנו את יושב-ראש הוועדה.

יפעת רווה: יתר המבקרים הרשמיים זה מינוי קונקרטי לפי שמות.

יפעת רווה: זאת אומרת, מגישים רשימת שמות והשר לביטחון פנים מאשר או שלא מאשר.

יפעת רווה: אנחנו מעבירים את השמות של האנשים שמעוניינים - - -

גאלב מג'אדלה: והם הופכים להיות מבקרים רשמיים?

יפעת רווה: כן, במינוי לשנה.

דוד אזולאי: אבל איך הם נכנסים?

אמנון כהן: הרשימה במחשב.

יפעת רווה: כן.

יפעת רווה: הכול במחשב, כל הרשימה של כל המבקרים האלה.

יפעת רווה: אפשר להנפיק תעודות אבל שום תעודה לא נמצאת בחוק ולכן אנחנו - - -

גאלב מג'אדלה: אני לא מדבר על תעודה.

רחלה אראל: תשמעי מה טהרני אומר פה – שופטים לא מופיעים ברשימה - - -

יפעת רווה: לא, לא - - -

רחלה אראל: הם מציגים תעודת שופט.

יפעת רווה: תעודת שופט אבל לא תעודת מבקר רשמי.

גאלב מג'אדלה: אז אם אני מציג תעודת חבר כנסת, זה בסדר?

יפעת רווה: לא, כי חבר כנסת, להבדיל מיושב-ראש הוועדה, הוא לא מבקר רשמי.

יפעת רווה: זה יהיה עכשיו מכוח החוק, ולכן - - -

גאלב מג'אדלה: לא.

גאלב מג'אדלה: אני מדבר על שופט.

גאלב מג'אדלה: שופט בית משפט השלום מגיע לבית הסוהר - - -

יפעת רווה: מראה תעודת שופט ונכנס.

גאלב מג'אדלה: לא תיאם, לא דיבר עם אף אחד.

יפעת רווה: נכון אדוני.

גאלב מג'אדלה: כבוד היושב-ראש, אתה רוצה התייעצות סיעתית?

אמנון כהן: זאת לא סיעה, זה מקצועי.

יפעת רווה: אני אקריא את הסעיף - - -

גאלב מג'אדלה: רגע.

גאלב מג'אדלה: היושב-ראש בהתייעצות עם היועץ המשפטי.

יפעת רווה: אני רק אקריא את הסעיף: "לשופט של בית המשפט העליון וליועץ המשפטי לממשלה - - -

דוד אזולאי: אנחנו הגענו כוועדה ולא יכולנו להיכנס.

דוד אזולאי: על מה אתם מדברים, רבותי?

דוד אזולאי: ועדת הפנים הגיעה לביקור ובסופו של יום לא נכנסנו כי חיכינו וחיכינו.

דוד אזולאי: יושבות פה הבנות, מנהלת הוועדה, מזכירת הוועדה, הן יכולות להעיד על כך.

דוד אזולאי: אל תקלו ראש בעניין.

דוד אזולאי: זה לא כל-כך פשוט שחושבים שאנחנו באים, מציגים את עצמנו ונכנסים.

יפעת רווה: מי אמר את זה?

יפעת רווה: אף אחד לא אמר.

דוד אזולאי: אנחנו, כוועדת פנים ביקרנו שם ולא נתנו לנו להיכנס.

יפה שפירא: וגם תיאמנו מראש.

יפעת רווה: אני אקריא את הסעיף של המצב הקיים ושב"ס ימשיך: "לשופט של בית המשפט העליון וליועץ המשפטי לממשלה יהיו סמכויות של מבקר רשמי לגבי כל בית סוהר בישראל".

יפעת רווה: זאת אומרת, רק שני האנשים האלה, ועכשיו גם יושב-ראש הוועדה.

יפעת רווה: זאת אומרת, שלושה אנשים במדינת ישראל.

יפעת רווה: לשופט של בית משפט מחוזי ולשופט של בית משפט שלום יהיו סמכויות של מבקר רשמי לגבי כל בית סוהר שבאזור שיפוטו.

יפעת רווה: זה מבחינת החקיקה.

יפעת רווה: עכשיו אולי כדאי שהשב"ס ישלים.

איתן גולן: אני עוזר היועץ המשפטי לשרות בתי הסוהר.

איתן גולן: מבקר רשמי, מבחינת החוק, והקבוצה הזו מחולקת לשני חלקים עיקריים: אלו שהם מבקרים רשמיים מכוח תפקידם, זה קבוע בחוק נכון להיום, כפי שנאמר, שופטי בית המשפט העליון יש להם סמכות בכל מתקני הכליאה בארץ.

אמנון כהן: שופט מחוזי באזורו.

איתן גולן: שופטי מחוזי ושלום – באזור שיפוטם.

אמנון כהן: בסדר, יש היגיון.

איתן גולן: הכוונה שלשמה התכנסנו היא להוסיף את יושב-ראש ועדת הפנים כמי שמכוח כהונתו הוא מבקר רשמי.

איתן גולן: הקבוצה השנייה הם כל אותם שמקבלים הסמכה של השר לביטחון פנים כמבקרים רשמיים, הסמכה שמית.

אמנון כהן: ולתקופה מוגבלת.

איתן גולן: על פי פקודת הנציבות 03.04.00 שהיא מהווה דין ומפורסמת ברבים - - -

אמנון כהן: מה היא אומרת?

איתן גולן: היא מעגנת ומפרטת את הנושא של מבקרים רשמיים בבתי סוהר.

איתן גולן: בפקודה הזו יש סעיף שמחייב את שב"ס לעדכן את הרשימות בבתי הסוהר של אותם מבקרים רשמיים, אבל לא אותם מבקרים רשמיים מכוח כהונה.

איתן גולן: כלומר, אנחנו לא מעדכנים את רשימת שופטי העליון, היועץ המשפטי לממשלה שהתחלף או לא התחלף, אלא את אלה שמונו על-ידי השר.

אמנון כהן: אז איך הוא בא לביקור?

יפעת רווה: מציג תעודת שופט.

אמנון כהן: אז יש תעודת שופט, למה אתה אומר לי אין?

יפעת רווה: לא תעודת מבקר.

עידו בן-יצחק: תעודת השופט משמשת אותו בכל מקום, זאת לא תעודת מבקר רשמי.

אמנון כהן: אבל יש לנו 120 חברי כנסת, איך הוא ידע לאבחן מתוך 120 חברי כנסת יושב-ראש ועדה דווקא?

אמנון כהן: איך הוא יידע?

איתן גולן: לפיכך, לגבי התיקון הנוכחי – ליושב-ראש ועדת הפנים סוכם שתונפק לו תעודה.

אמנון כהן: לא רוצים שזה יהיה רשום בחוק?

יפעת רווה: לא כותבים בחקיקה דבר כזה.

יפעת רווה: גם תעודת שופט לא כתובה.

דוד אזולאי: כיושב-ראש ועדת הפנים, שיהיה כתוב: "חבר כנסת, יושב-ראש ועדת הפנים".

יפעת רווה: כן, זה הפתרון.

אמנון כהן: או שתעודה אחרת.

גאלב מג'אדלה: תעודה של הנציבות יותר חשובה.

אמנון כהן: תעודה של הנציבות – יותר טוב.

גאלב מג'אדלה: כשהש"ג רואה את הנציבות – זה משהו אחר.

יפעת רווה: אבל אלו לא דברים שכותבים בחוק.

יפעת רווה: גם תעודת שופט לא כתובה בחוק.

אמנון כהן: אבל אני אומר שגם את מה שכתוב בחוק הם בקושי מקיימים – מה שלא כתוב בחוק מה יהיה?

יפעת רווה: הטענה שלנו היא שזב לא דבר שבחוק.

אמנון כהן: איפה מופיע שנבחרי ציבור לא צריכים להפקיד את הפלאפונים?

אמנון כהן: בנהלים?

איתן גולן: הנושא של הפלאפונים הוא נושא אחר.

אמנון כהן: איפה זה מוסדר?

אמנון כהן: למה דורשים מח"כ - - -

איתן גולן: אני אומר משהו בעניין הזה למרות שלא זו המטרה - - -

אמנון כהן: לא משנה, עולים דברים.

אמנון כהן: זה עולם דינמי.

אמנון כהן: יכול להיות שגם את זה צריך להסדיר בחקיקה כי את הנהלים שלכם משנים כל יומיים, אתה מבין?

איתן גולן: הכול ייתכן.

איתן גולן: אני מניח שהנושא צריך להיבדק בעבודת מטה מסודרת.

איתן גולן: ככל שאני יודע, יש כוונה הפוכה.

איתן גולן: יש כוונה לקבוע בפקודת הנציבות שעוסקת בנושא של כניסה – זה לא קשור למבקרים רשמיים בכלל – של ביקורים אישיים של חברי כנסת בבתי הסוהר, לחייב הפקדה של מכשיר הטלפון הנייד, כי היום המצב הוא שיש מתקנים שמאפשרים להיכנס ויש מתקנים שלא מאפשרים.

איתן גולן: מבחינת המדיניות כרגע, לפי מיטב הבנתי, ההנחיה היא לאסור הכנסה של מכשירי טלפונים ניידים מסיבות ביטחוניות.

איתן גולן: צריך להבין שמכשיר טלפון נייד - - -

עידו בן-יצחק: שינויים כאלה בפקודה, מן הראוי שייעשו בתיאום עם הכנסת, עם יושב-ראש הכנסת, עם יושב-ראש ועדת הפנים.

אמנון כהן: איך שיניתם בלי ליידע את הוועדה?

אמנון כהן: אתה רואה מה קורה?

אמנון כהן: מה שרוצים – עושים.

אמנון כהן: אני עוד ביקשתי מהייעוץ המשפטי של הכנסת שבכלל כל הנושא של הפקודות – אנחנו כבר לא במנדט – צריך לעבור לחקיקה מסודרת.

אמנון כהן: לעשות רפורמה בכל הנושא של - - -

איתן גולן: כאן דיברתי על פקודת נציבות, לא על פקודה במובן - - -

יפעת רווה: לא, לא, לא.

אמנון כהן: פקודת בתי הסוהר, פקודת הנציבות, פקודות, פקודות – תעבירו את כל הפקודות לחקיקה מסודרת.

איתן גולן: זאת פקודת נציבות, לא פקודה - - -

יואל הדר: לא חקיקה - - -

אמנון כהן: למה הוא עושה מה שהוא רוצה בלי ליידע את הכנסת?

רחלה אראל: - - - תקשיבי למה שהוא אומר - - - אם יש לזה השלכות - - -

יפעת רווה: זאת אומרת שכל הנהלים צריכים להיות בחקיקה ראשית?

רחלה אראל: בוודאי.

רחלה אראל: הוא צריך להסדיר בפקודות האלה נושאים עקרוניים - - -

יפעת רווה: פלאפון זה לא נושא עקרוני.

איתן גולן: רחלה, הכנסת פלאפון לבית סוהר זה נושא עקרוני?

יפעת רווה: הכנסת פלאפון לבית סוהר היא לא זכות מוקנית של אף אחד וזה לא נושא - - -

איתן גולן: לא מכניסים פלאפונים.

איתן גולן: אף אחד לא מכניס פלאפונים.

דוד אזולאי: אני חושב שבנושא הזה של פלאפונים, היות וזה נוגע לכנסת, מן הראוי שהנושא יובא לידיעתו של יושב-ראש הכנסת.

דוד אזולאי: את זה אני מבקש.

איתן גולן: זה משהו אחר.

יפעת רווה: זה משהו אחר – זאת לא חקיקה.

דוד אזולאי: אני מבקש שהנושא הזה יובא לידיעתו של יושב-ראש הכנסת שהחל מתאריך מסוים תיאסר כניסת ח"כים עם פלאפונים.

אמנון כהן: אבל למה?

עידו בן-יצחק: לא "יובא לידיעתו שהוחלט", יובא לידיעתו שהם שוקלים.

עידו בן-יצחק: שלא יקבלו החלטה לפני - - -

איתן גולן: בטרם קבלת ההחלטה.

איתן גולן: אני אעביר את לידיעת - - -

אמנון כהן: גם בוועדה אנחנו צריכים לעשות דיון על זה.

דוד אזולאי: זה בשלב הבא.

דוד אזולאי: אני אגיד לך - - -

יפעת רווה: סליחה, אני מפקידה את הפלאפון, ממני לוקחים את הפלאפון.

רחלה אראל: שלמה, פרקליטים נכנסים עם פלאפונים.

יפעת רווה: אני מבקרת רשמית ולוקחים ממני את הפלאפון.

איתן גולן: יש מדיניות יותר מחמירה אבל, רחלה, מה שהיה בעבר השתנה.

יפעת רווה: זה היה פעם.

אמנון כהן: טוב, בסדר.

אמנון כהן: למדנו.

אמנון כהן: תטפלו בזה.

אמנון כהן: חבר הכנסת גאלב מג'אדלה, מה ההסתייגות של כבודו?

גאלב מג'אדלה: אדוני היושב-ראש, אני מדבר אתך לא בתאוריה אלא מעשייה יום-יומית.

גאלב מג'אדלה: אני חושב שאם תעשה בדיקה, אתה תגלה שאני מבקר לפחות פעם בחודש בבית סוהר.

אמנון כהן: יש לך בעיות אם אתה מתאם?

אמנון כהן: לא צריכה להיות בעיה אם אתה מתאם.

גאלב מג'אדלה: אני המשכתי את המסורת הזאת מאז שהייתי - - -

אמנון כהן: כן?

אמנון כהן: דבר אלי.

גאלב מג'אדלה: אני מדבר אל כולם.

גאלב מג'אדלה: מאז שהייתי בראשות ועדת הפנים המשכתי במסורת הזאת:

גאלב מג'אדלה: לפחות פעם בחודש אני מבקר אסיר.

אמנון כהן: יפה מאוד.

גאלב מג'אדלה: תראה, זה לפי מצב הרוח: יש מפקדי כלא שנותנים לך את הכבוד הראוי ואת היחס החם מאז שאתה מגיע לחנייה ועד שאתה יוצא.

גאלב מג'אדלה: ויש שאתה מגיע לחנייה אז אומר לך זה שלמעלה במגדל: תחנה את האוטו שלך רחוק, שם.

גאלב מג'אדלה: תחנה את האוטו שלך בחנייה, יעני עוד 200 מטר ברגל.

גאלב מג'אדלה: אני עושה כל בוקר חמישה קילומטרים על החוף, אין לי בעיה, יש לי כושר גופני.

גאלב מג'אדלה: אבל עם כל הכבוד לזה שעומד שם, עם כל הכבוד לו, מבחינת המעמד אני כנבחר ציבור, יותר מהנציב שלו.

גאלב מג'אדלה: הוא צריך להבין את זה.

אמנון כהן: איך זה קשור לחוק?

גאלב מג'אדלה: זה יותר חשוב מהחוק.

אמנון כהן: מה ההסתייגות לחוק שרצית להגיש?

גאלב מג'אדלה: למה אני באתי עם ההסתייגות הזאת?

גאלב מג'אדלה: כדי להיות אתם אמיתי.

גאלב מג'אדלה: יש בתי כלא שנותנים לך את הכבוד הראוי – מהשער עד למפקד הכלא.

גאלב מג'אדלה: אבל יש מקומות בהם אתה נדרש גם להפקיד את הפלאפון – אני הייתי בעד להפקיד את הפלאפון.

גאלב מג'אדלה: אני גם זוכר למה ומאיפה זה בא: כי יש ח"כים לא אחראיים, והם מעטים, מצלמים בפנים ואחר כך עושים כתבות.

גאלב מג'אדלה: אני חושב שזה לא ראוי.

גאלב מג'אדלה: הייתי שם ואני מכיר את זה.

גאלב מג'אדלה: אבל אתם לא יכולים, בגלל אחד או שניים או שלושה, לעשות כך לכלל הח"כים.

גאלב מג'אדלה: עכשיו, אני בפנים שעתיים, בתוך בית הסוהר, אם צריכים אותי דחוף, מה יעשו?

גאלב מג'אדלה: העוזר שלי לא יכול להיכנס ולכן נמצא בחוץ, באוטו.

גאלב מג'אדלה: מה שאני מספר לשכם זה לא פעם בדור – אני כל חודש מגיע לפחות פעם אחת לבית סוהר אחד.

גאלב מג'אדלה: לכן אני אומר לכם: צריך להסדיר את זה בחקיקה.

גאלב מג'אדלה: לא להשאיר לכם את זה לפי מצב רוחו של מי שעומד בשער.

גאלב מג'אדלה: ואני חושב שחברי הכנסת המעטים שרואים בבית סוהר יעד לביקור כשליחות ציבורית, צריכים להופיע ברשימה של מבקר רשמי.

גאלב מג'אדלה: זה דבר אחד שאני חושב שצריך להיות.

גאלב מג'אדלה: דבר שני, אני אומר לטובתכם, ותשאלו את כל מפקדי הכלא מהצפון הרחוק ועד הנגב – יגידו לכם עלי דעה מאוד חיובית.

גאלב מג'אדלה: מעולם לא השתמשתי בשום דבר.

גאלב מג'אדלה: אתה יודע מה, אפילו לא מתפרסם שאני ביקרתי.

גאלב מג'אדלה: ואמרו לי את זה: אתה מבקר ואנחנו לא רואים שום פרסום, כי אתה בא באמת לטובת העניין ואתה מטפל גם בבעיה.

גאלב מג'אדלה: אני זוכה גם לשיתוף פעולה מצדם, אני אומר את זה ביושר, וגם מהנציבות.

גאלב מג'אדלה: אבל יש מקומו שאתה יוצא בהרגשה לא טובה.

גאלב מג'אדלה: אני מודה, יש לי דלת פתוחה לכל הנציבים בעשר השנים האחרונות, כולל המכהן.

גאלב מג'אדלה: אני אומר לכם גם לטובתכם: אתם צריכים לעגן את זה ואתם צריכים לשמור על הנהלים האלה.

גאלב מג'אדלה: אני צריך לדעת מה זכותי ומה חובתי ואתם צריכים לארגן את זה בנהלים כדי שאנחנו נעשה את זה בצורה ראויה.

גאלב מג'אדלה: לא ייתכן שחבר כנסת בא ויש חנייה ליד השער – אני לא אומר שצריך להיכנס עם האוטו – יואל, אני מדבר אליך.

יואל הדר: אני מנסה למצוא פתרון - - -

גאלב מג'אדלה: אחר אתה תמצא.

גאלב מג'אדלה: קודם כל תקשיב.

גאלב מג'אדלה: יש חנייה רחוקה בבית סוהר גלבוע ויש חנייה ממש מול השער ליד המגדל והחנייה ריקה.

גאלב מג'אדלה: צריך להסביר לאנשים האלה שנבחר ציבור הוא דם שזכאי וראוי ליחס, אני רוצה שתבינו את זה.

גאלב מג'אדלה: לכן אני אומר שאנחנו צריכים להסדיר את כל מערכת היחסים.

גאלב מג'אדלה: עכשיו אני אענה לך לגבי הביקור ספציפית: היום אני צריך ליידע את הנציב חמישה ימים מראש על התאריך ושעת הביקור בהם אני רוצה להגיע לבית הכלא.

גאלב מג'אדלה: זה לא מסתדר, על פי הנהלים שלכם זה לא נכון: דנים עם העוזר על היום, על השעה, לפעמים אני צריך להתאים את עצמי – לכן אנחנו נאלצים לעשות את זה בחקיקה, או שתעשו נוהל ותכבדו אותו ואז אנחנו נפעל על פי הנוהל הזה כי הוא מתואם אתנו.

גאלב מג'אדלה: ואני אדע שכך יהיה, כשאני אכתוב לנציב שבתאריך ובשעה מסוימים אני רוצה להגיע – אם יגידו לי במקום ב-10:00 להגיע ב-11:00, לא נורא – אבל אני לא בא רק בשביל לבקר: אני גם עושה בסביבה הזאת, באזור הזה, גם כמה דברים, ואני נאלץ להזיז את התוכניות שלי.

גאלב מג'אדלה: אז אתם לא פועלים על פי הנהלים – לפי הנוהל היום, אני מיידע את הנציב חמישה ימים מראש.

גאלב מג'אדלה: אני מוכן ליידע אותו עשקה ימים מראש או שבעה ימים - - -

אמנון כהן: אבל לפעמים יש מקרה, חבר כנסת מג'אדלה - - -

גאלב מג'אדלה: אני מדבר על השגרה.

גאלב מג'אדלה: אם יש מקרה מיוחד - - -

אמנון כהן: יש לפעמים מקרים, אילוצים.

גאלב מג'אדלה: בוודאי.

גאלב מג'אדלה: אני מדבר על השגרה.

אמנון כהן: צריך גם להבין שהם מערכת דינמית: יכול להיות מקרה פתאומי בלילה אז הם צריכים לחקור, לבדוק, ולא יכולים להכניס אף אחד.

אמנון כהן: יש מקרים.

גאלב מג'אדלה: אני מדבר על השגרה.

גאלב מג'אדלה: יש שגרה ויש מקרה חרום.

גאלב מג'אדלה: לכן אני אומר: חבר כנסת שיש לו בזב שליחות, צריך להופיע כמבקר רשמי.

גאלב מג'אדלה: מתוך ה-120 יש שישה-שבעה שעוסקים בתאונות דרכים; יש ארבע-חמישה שעוסקים בבתי סוהר.

גאלב מג'אדלה: באנשים האלה אתם צריכים לראות פרטנרים שלכם לטובת העניין.

גאלב מג'אדלה: אני לא אומר לך שחור או לבן.

גאלב מג'אדלה: לכן לדעתי זה מה שצריך להיות.

גאלב מג'אדלה: גם לכבד ולהקפיד ל הנהלים וגם בנושא הזה צריכים לעשות תיקון.

אמנון כהן: חבר הכנסת אזולאי, מה ההסתייגות שלך אדוני?

אמנון כהן: קודם כל תברך אותי על החוק.

דוד אזולאי: זה הדבר הראשון שאני הולך לעשות: אני רוצה לברך את היושב-ראש על החוק שהוא חוק חשוב בעיני - -

אמנון כהן: אחרי שנאשר אותו.

דוד אזולאי: - - וחבל מאוד, אני אומר את זה לאנשי שב"ס, חבל מאוד שאנחנו צריכים להגיע למצב של חקיקה כדי - - -

אמנון כהן: אין להם ברירה.

אמנון כהן: רבי דוד, זה לא שהם אמרו שהם לא רוצים.

אמנון כהן: הם אמרו שאין להם דרך, לכן הסדרנו את זה בחקיקה.

אמנון כהן: הרצון היה תמיד אבל לא מצאו את הנוסחה אות את הדרך.

דוד אזולאי: אני לא חסיד של חקיקה כשאין בה צורך.

דוד אזולאי: בזמנו, פניתי כיושב-ראש ועדת הפנים, ניהלתי התכתבות ענפה, לאפשר ליושב-ראש ועדת הפנים וליושב ראש ועדת החוקה להיות מבקרים רשמיים ולצערי הרב נעניתי בשלילה ולכן אני מברך אותך על היוזמה הברוכה ועוד יותר אני מברך על ההבנה בינך לבין המשרד לביטחון פנים.

דוד אזולאי: אני חושב שמגיע לכם יישר כוח שאחרי כל-כך הרבה זמן, סוף כל סוף, הסכמתם.

דוד אזולאי: אני חושב שוועדת הפנית היא אחת הוועדות החשובות בבית הזה שעוסקת רבות בנושא אסירים, ויש פה חברי כנסת, ואמר חברי חבר הכנסת גאלב מג'אדלה, שהוא מבקר אחת לחודש ואני מכיר עוד חברי כנסת שמבקרים ואני ביניהם, משתדלים לבקר ולא רק לבקר אלא גם לפתור בעיות ולהעלות את הנושאים.

דוד אזולאי: אני רוצה לנצל את ההזדמנות שאנחנו נמצאים כרגע בחקיקה הזאת ולהגיש הסתייגות.

דוד אזולאי: בדיוק כמו יושב-ראש ועדת הפנים, גם יושב-ראש ועדת חוקה שגם הוא עוסק בנושאי אסירים.

דוד אזולאי: אני לא רוצה להביא את זה כהסתייגות בניגוד לעמדת ממשלה, אני רוצה להגיע גם בעניין הזה להבנה – בכל מקרה, אני מבקש להביא את זה כהסתייגות שאני מבקש להוסיף גם את יושב-ראש ועדת החוקה.

דוד אזולאי: כאשר אני יוצא מתוך נקודת הנחה שעד לקריאה שנייה ושלישית - - -

אמנון כהן: עכשיו זה הכנה לקריאה שנייה ושלישית.

דוד אזולאי: אני מתכוון עד המליאה או שמצדי אפשר לחכות עוד יום-יומיים.

דוד אזולאי: אני אבקש גם להעמיד את ההצעה שלי כהסתייגות.

אמנון כהן: אם אתם לא מתנגדים ברמה העקרונית - - -

יואל הדר: יש לנו בעיה - - -

יפעת רווה: יושב-ראש ועדת החוקה יודע את זה?

דוד אזולאי: יושב-ראש ועדת החוקה יודע.

דוד אזולאי: על מנת להסיר ספק, הצעת ההסתייגות הזאת מוגשת, ביחד אתי, על דעתו של יושב-ראש ועדת החוקה.

דוד אזולאי: וכדי להוכיח את הדברים, ישנה הצעת חוק שלי ושלו בנושא הזה, גם כיושב-ראש ועדת פנים וגם כיושב-ראש ועדת חוקה.

אורי מקלב: יפה מאוד.

יואל הדר: אדוני, אני מבקש לשתי ההסתייגויות:

יואל הדר: אנחנו באמת רוצים להראות פתיחות בעניין הזה.

יואל הדר: לגבי מה שחבר הכנסת מג'אדלה העלה - - -

גאלב מג'אדלה: בתחילת הדרך, את הסטאז' עשית אצלי.

גאלב מג'אדלה: אתה יודע כמה נתתי לך סיוע כל השנים האלה?

אמנון כהן: כל הזמן.

אמנון כהן: אתה רק היית מסייע כל הזמן.

גאלב מג'אדלה: אתה יכול לקרוא לי מה שאתה רוצה – העיקר שהכוונה שלך טובה.

יואל הדר: באמת הכוונה טובה פה.

יואל הדר: לגבי כל חברי הכנסת, יש נוהל היום שמסדיר את הנושא של הפקודות.

איתן גולן: פקודת נציבות.

יואל הדר: פקודת הנציבות, שיותר מפורסמת ויותר מנוהל, מתירה כניסה של חברי כנסת.

יואל הדר: לכן חבר הכנסת מג'אדלה נכנס לתוך בתי הכלא בגלל הפקודה הזאת.

יואל הדר: עכשיו, אם הפקודה הזאת - - -

אורי מקלב: בתיאום של 24 שעות קודם.

יואל הדר: כן, כן.

דוד אזולאי: לא.

דוד אזולאי: חמישה ימים.

אורי מקלב: חמישה ימים, כן.

יואל הדר: אם הפקודה הזאת לא מקוימת אז צריך לפנות אלינו כשיש בעיה.

גאלב מג'אדלה: מה אומרת הפקודה, יואל?

יואל הדר: אם הפקודה הזאת לדעתכם היא בעייתית כשלעצמה, כלומר, היא מקוימת אבל בעייתית – אנחנו מוכנים להעביר - - -

אורי מקלב: לא אפקטיבית.

יואל הדר: לא אפקטיבית.

יואל הדר: אנחנו מוכנים להעביר לכם אותה ונקיים דיונים עם יושב-ראש הכנסת לגבי השאלה איך אפשר לתקן את הפקודה כי את זה אנחנו מוכנים לעשות.

דוד אזולאי: יואל, הפקודה קיימת אך היא קצת בעייתית.

דוד אזולאי: אני אסביר לך את זה באופן מעשי: כדי לבקר, אנחנו נדרשים להוציא מכתב ללשכת השר ולהודיע שאנחנו רוצים לבקר; אחר כך מצלצלים ואז מנסם לתאם את התאריך.

דוד אזולאי: יוצא שלפעמים זה יותר מחמישה ימים – לא לפעמים – בדרך כלל זה יותר מחמישה ימים.

דוד אזולאי: כלומר, פה גם צריכה להיות איזושהי מגבלה מבחינתכם.

דוד אזולאי: כשחבר כנסת מבקש תאריך מסוים אז כנראה, כפי שאמר חבר כנסת מג'אדלה, זה התאריך שהכי נוח לו ובו הוא עושה עוד משהו בסביבה.

דוד אזולאי: לכן, בעניין הזה תשתדלו, באמת, לבוא ולקבוע את הדברים כדי לא להאריך את זה יתר על המידה.

יואל הדר: אין שום כוונה להאריך מעבר למידה.

יואל הדר: אם יש צורך לתקן את הפקודה – נעביר לכם את הפקודה ויחד עם יושב-ראש הכנסת נמצא פתרון אם צריך להעמיד אותנו בסד - - -

גאלב מג'אדלה: מה אומרת הפקודה היום?

איתן גולן: אין לי כאן את הפקודה אבל זה גם לא משהו שבעיסוק היום-יומי שלי.

איתן גולן: אני רק אומר דבר אחד, בהמשך לדברים שנאמרו על-ידי חבר הכנסת מג'אדלה ונכנסו אל הלב.

איתן גולן: רוח הדברים גם של פקודת הנציבות, גם של הנציב וגם של הפיקוד – אני מייצג כאן את היועץ המשפטי של הארגון – היא יחס בכבוד לחבר הכנסת.

איתן גולן: גם כשקוראים את נוסח הפקודה, בין היתר, יש שם סעיפים שמחייבים את מפקד בית הסוהר לקבל את פניו של חבר הכנסת, לתת לו דרוך כללי, ללוות אותו, בכול בתיאום אתו וכו'.

איתן גולן: כפי שנאמר, בחלק גדול מהמקרים – גם על פי חבר הכנסת – זה מה שקורה.

איתן גולן: כפי שאמר יואל, איפה שיש בעיה נקודתית, אז כל גורמי הנציבות, גם היועץ המשפטי וגם גורמים אחרים – מפקד המחוז הרלוונטי – אנחנו מבקשים שתפנו את תשומת לבנו ואנחנו נפעל כדי להביא לתיקון של העיוות, ככל שקיים.

איתן גולן: הערה נוספת.

איתן גולן: צריך להבין שמבחינה משפטית – ואני מתחבר גם לדברים שאמר היועץ המשפטי של הוועדה קודם – לא כל דבר מתאים למתן פתרון באמצעות חקיקה.

איתן גולן: יש דברים שמוצאים את פתרונם באמצעות פקודת נציבות, יש דברים שמוצאים את פתרונם ברוח של דברים.

איתן גולן: אם יש בעיה נקודתית בהתנהלות של מפקד בית סוהר כזה או אחר, שלא נוהג בכבוד בניגוד לרוח הפקודה – ורוח הפקודה עוד יותר חשובה מאשר תוכנה עצמו, אבל גם תוכנה מלמדת על רוחה – אז זה יטופל מידית על-ידי מי שתפנו אליו בנציבות שירות בתי הסוהר.

אורי מקלב: אני חייב להגיד לכם, כנראה שאתם מתעלמים או שאתם באמת לא יודעים את המצב לאשורו.

אורי מקלב: מורי ורבי בעניין הזה הוא חבר הכנסת דוד אזולאי שלקח אותי לבקר בבתי סוהר במסגרת תפקידו כיושב-ראש ועדת הפנים ועם הזמן קשרתי את הקשרים ופונים אלי אנשים.

אורי מקלב: אחרי כל ביקור בכלא אנשים פונים אליך.

אורי מקלב: אני רואה את ההתמודדויות שיש להם ושומע מהם, אני גם שומע את הפחדים שלהם לדבר, אני רואה שהם מפסיקים לדבר באמצע כשהם מדברים אתי – "אני לא יכול" והוא מנתק – אחרי זה אנחנו שומעים הרבה דברים.

אורי מקלב: כשבאים לבקר – הכול נראה בסדר, הכול נראה יפה.

אורי מקלב: אבל מתברר שמאחורי הדברים יש הרבה מה לתקן והרבה מה לעשות בעניין הזה.

אורי מקלב: חלק מתפקיד המבקר, כפי שאנחנו רואים אותו, זה לבוא לביקורים שהם On-line, ברגע זה נתון אני רוצה לבוא ולראות את המצב.

אורי מקלב: אני אתן לכם דוגמה מאוד ממשית: תדמיינו לכם שאני כחבר כנסת רוצה לבוא ולבקר לא רחוק, בבית המעצר של בית משפט השלום בירושלים.

אורי מקלב: כשאני שומע ויודע שהמצב שהעצירים מוחזקים היום הוא קטסטרופה: מגיעים בבוקר השכם לדיון בשעה ארבע אחרי הצהריים; הם עוברים שם קשיים שתרנגולים לא מאחסנים אותם במצב כזה, בוודאי לא מהים אותם במצב כזה; אני לא מדבר על שתייה, אני לא מדבר על שירותים.

אורי מקלב: אני צריך לבקש מרחלה שתבוא אתי כמבקרת כשאני רוצה לבוא?

אורי מקלב: אני צריך לתאם את זה איתה?

אורי מקלב: אני לא יכול לעשות את זה ביום נתון כשאני יודע שעכשיו יש שם 20 עצירים בחדר צפוף, חם, מחניק ואין אפילו מקום לשבת?

אורי מקלב: אני רוצה לבוא ככה עם יושב-ראש הוועדה או עם יושב-ראש ועדת החוקה.

אורי מקלב: אתם מדברים אתי על תיאום של חמישה ימים?

אורי מקלב: אני יודע בדיוק מה שיקרה בחמישה ימים, בתיאום של 24 שעות, בתיאום של שלוש שעות אני יודע מה יהיה, איך זה ייראה.

אורי מקלב: יכול להיות שאתם לא יודעים, אבל המצב הוא לא כפי שזה מצטייר לנו בביקורים.

אורי מקלב: זה הרבה-הרבה יותר גרוע או הרבה ותר חמור.

אורי מקלב: לכן אני חושב שהפתיחות תעזור גם לכם בסופו של דבר.

אורי מקלב: לכן הבקשה להרחיב את רשימת המבקרים – אם זה היה בידינו, היינו צריכים לתת את זה לכולם.

אמנון כהן: אנחנו צריכים לסכם את הדיון הזה.

אמנון כהן: אני חושב שהחברים מהנציבות שעו את הדברים שיוצאים מתוך הלב של חברי הכנסת.

אמנון כהן: אז קודם כל, לרענן את הנהלים שם ברגישות כי אנחנו שליחי ציבור ואנחנו לא באים, חס וחלילה, לתקוף אלא באים לבדוק את אותם אסירים על פי בקשת המשפחות, ולפעמים האסירים מתקשרים אלנו.

אמנון כהן: נבחר ציבור, אם הוא בא כבר, הוא מבזבז את הזמן שלו – יש לו דברים אחרים לעשות – אבל הוא אומר: אני הולך לבקר מישהו עכשיו.

אמנון כהן: ולכן לרענן את כל הנהלים שם כדי שלא יהיה שבמקום אחד מכבדים לעילא ולעילא, נותנים את הכבוד הראוי.

אמנון כהן: גם אם חבר כנסת מבקש לשפר משהו או לתת אוכל כזה או אחר, אני באמת מוריד את הכובע, כשאנחנו פונים – אתם מטפלים ברמה הגבוהה ביותר.

אמנון כהן: אבל יש מקומות שבהם או שלא מתייחסים או מזלזלים קצת.

אמנון כהן: לכן אבקש לרענן את הנהלים שם, לתת את הכבוד הראוי לנבחר ציבור.

אמנון כהן: אנחנו לא מבקשים שטיח אדום, אבל כבוד מינימלי שאפשר לכבד: לפנות את הזמן, להתלוות לאותו חבר כנסת, לתת לו את ההרגשה הטובה ואם יש הערה ספציפית שבגללה הוא הגיע אז לטפל בה – ואתם עושים את זה.

אמנון כהן: לפעמים יש מקומות שכנראה לא, לכן זה בא מתוך הלב, מתוך קירות הלב.

אמנון כהן: אני מבקש להיענות לזה ולרענן את הנהלים.

אמנון כהן: לגבי הבקשות של חברי, לגבי ההסתייגויות, אני אומר לכם – זה חוק היסטורי, זו פעם ראשונה שחבר כנסת בכלל מקבל אישור של מבקר רשמי, יושב-ראש ועדה שאחראי ואמון על הפיקוח בנושא הזה.

אמנון כהן: אני תיאמתי את זה, לקח לי המון זמן לתאם, ואני מבקש שאם תרצו הסתייגויות במליאה או גם פה בוועדה, אין בעיה, אני מוכן גם שנעשה דיון אחר בנושא הזה ונראה אם הדברים השתפרו בביקורים שלנו.

אמנון כהן: נעשה דיון מקיף על מעמד חבר הכנסת בכלל ואם צריך להרחיב את הנושא הזה של מבקר רשמי לכלל חברי הכנסת או לחברי ועדת הפנים בהתחלה ואז לפתוח את זה ליותר – נעשה את זה בשלבים, זאת מדינה צעירה, לאט-לאט.

אמנון כהן: אני חושב שהגענו להישג אדיר.

אמנון כהן: אני לא עושה את זה בשביל עצמי, זה יהיה ליושבי ראש הוועדה לדורותיהם.

אמנון כהן: כל מי שיתמנה לתפקיד החשוב הזה תהיה לו את האופציה הזאת, את האפשרות הזאת החשובה.

אמנון כהן: אני מציע בגלל שתיאמתי, ואם הם היו מסכימים אז אני גם אתכם ביחד, אבל אם יש בעיה וקושי – אני לא רוצה לעכב את החוק הזה כרגע.

אמנון כהן: אני מבקש שנתמוך בהצעת החוק הזו כרגע כפי מה שסיכמנו עם התוספת שייקרא עידו ואני אתכם ביחד בהמשך התהליך גם לגבי החוק שלך של שני יושבי-ראש ועדות – נתאם איתם, נראה את הדברים, אולי נגביל, נסדר, נסייג.

אמנון כהן: אולי אתה תרחיב את זה לכלל חברי הכנסת.

יואל הדר: אדוני, אני מוכן לבוא לקראת הוועדה, חבר הכנסת אזולאי, בגלל שאני מבין שהמגמה היא חיובית בסופו של דבר – אפשר להוסיף גם את יושב-ראש ועדת חוקה, חוק ומשפט.

יואל הדר: אני מוכן גם לדבר הזה.

יואל הדר: לא התייעצתי אבל אני אקבל על עצמי את הדבר הזה.

יואל הדר: לגבי שאר הדברים אני אבקש, כפי שאדוני אמר, לכבד את החוק הזה שיעבור בלי הסתייגויות ובלי שום דבר.

יואל הדר: אני חושב שבהחלט אנחנו באנו לקראת העניין - - -

אמנון כהן: אז יש את יושב-ראש ועדת הפנים ויושב אש ועדת החוקה, חוק ומשפט?

יואל הדר: כן.

אמנון כהן: אני חושב שזה הישג יפה.

אמנון כהן: תודה רבה שלא שמת אותי במצב לא נעים, חברי לסיעה.

דוד אזולאי: אני אגיד לך מה שחשבתי להגיד, אבל אני בהחלט בעד להגיע להבנות.

דוד אזולאי: אני מבקש ממך לדחות את הדיון הזה לעוד יומיים כדי לאפשר התייעצות.

דוד אזולאי: אם יש תשובה חיובית – אני מודה לכם.

אמנון כהן: אני מודה לך, יואל, תמיד אתה יצירתי.

דוד אזולאי: מבחינתי זה באמת יפתור - - -

אמנון כהן: חבר הכנסת גאלב, בסדר?

גאלב מג'אדלה: לא, לא.

גאלב מג'אדלה: אני מבקש להעלות הסתייגות במליאה.

אמנון כהן: במליאה בסדר, אין בעיה.

עידו בן-יצחק: אפשר גם להצביע פה.

אמנון כהן: לא חייב.

אמנון כהן: אם לא חייב – אז לא.

אמנון כהן: אנחנו במליאה - - -

גאלב מג'אדלה: אנחנו נעביר את ההסתייגות למליאה.

עידו בן-יצחק: אם הוא מוכן אז אפשר.

גאלב מג'אדלה: אבל הדבר הנוסף:

גאלב מג'אדלה: אני רוצה שכאן יירשם לפרוטוקול שאנחנו מבקשים מיואל להביא לנו - - -

אמנון כהן: יואל, תקשיב.

גאלב מג'אדלה: שיעביר לנו את הפקודה שנוגעת לביקור של ח"כים.

אמנון כהן: יש לך את זה.

אמנון כהן: לא צריך אותו.

דוד אזולאי: העוזר יכול להוציא לך.

יואל הדר: יש באינטרנט.

גאלב מג'אדלה: שיביא לנו אותה ושיעביר עם זה מכתב, עד שזה יגיע למליאה ולהסתייגות, וירענן את הנוהל הזה שיכבדו את הנוהל הזה ואת הפקודה בבתי הסוהר.

אמנון כהן: הם יעשו את זה.

גאלב מג'אדלה: זה בשלב ראשון.

גאלב מג'אדלה: עכשיו, ברוח הפקודה אנחנו נפעל אבל לא יכול להיות שאנחנו נפעל ברוח הפקודה שלכם ואתם לא מכבדים את הפקודה שלכם.

גאלב מג'אדלה: זה לא יכול להיות.

גאלב מג'אדלה: אני אומר לך כבר מראש: אני בעוד שבועיים הולך לבקר בבית סוהר ואני אבוא עם הפקודה – לא מעניין אותי לא ש"ג ולא ש"ד – אני אבוא עם הפקודה – אתה תהיה מוכן שהש"ג יידע מהפקודה ויידע לכבד אותה.

אמנון כהן: מה רצית להגיד, ידידי?

אמנון כהן: אנחנו אתכם, לא נגדכם, חס וחלילה.

שלמה טהרני: אני בתפקיד של מבקר כבר כארבע שנים.

שלמה טהרני: במהלך התקופה הזאת אנחנו השארנו ערוץ פתוח למבקרים רשמיים, 24 שעות ביממה.

שלמה טהרני: חבר הכנסת דוד אזולאי שומע ומכיר את הנושא הזה דרך רחלה אראל שלא משנה מתי ובאיזו שעה, לא משנה לאיזה מתקן הם הגיעו, אם הייתה איזושהי בעיה – תמיד טיפלנו בזה.

שלמה טהרני: אף פעם, כך השתדלנו, לא לעכב אותם ולא כלום.

שלמה טהרני: זאת המטרה – לא לעכב אותם.

דוד אזולאי: מר טהרני, בוא נעמיד דברים על דיוקם: אתה צודק במה שאתה אומר, זה נכון.

דוד אזולאי: כשאנחנו באים בתיאום אז אנחנו נכנסים בלי בעיה לכל מקום, אבל התיאום לוקח קצת זמן – אין לי טענה על זה - - -

אמנון כהן: אין לי בעיה עם תיאום.

אמנון כהן: אין בעיה.

שלמה טהרני: אנחנו נרענן את הפקודות האלה לגבי מה שאמר חבר הכנסת גאלב מג'אדלה - - -

אמנון כהן: תודה רבה.

אמנון כהן: יואל, מה אתה רוצה להגיד?

יואל הדר: יש לנו בעיה, אדוני, עם עצם ההסתייגות, מפנים את תשומת לבי ממשרד המשפטים - - -

אמנון כהן: איזו הסתייגות?

אמנון כהן: של מג'אדלה?

יואל הדר: כן.

יואל הדר: אם תוכל, תמשוך את ההסתייגות כי היא יוצת לנו בעיה בתמיכה בכלל החוק, אז עדיף להעביר את זה בלי הסתייגויות.

יואל הדר: אומרים לי פה שאנחנו הגענו להסכמות בעניין הזה אז אם אדוני יוכל בלי הסתייגות זה יהיה - - -

גאלב מג'אדלה: מה שהגעתם להסכמות – הגעתם.

יואל הדר: לא.

יואל הדר: אם אדוני יכול בלי הסתייגות בחוק הזה.

יואל הדר: ההסתייגות פה יוצרת בעיה בתמיכה בכלל החוק, אז אם אפשר, שאדוני יוכל - - -

גאלב מג'אדלה: מה זאת אומרת?

אמנון כהן: כל חבר כנסת יכול להגיש הסתייגות.

אמנון כהן: יש הסתייגות לדיבור – הוא רוצה להעלות לסדר היום הציבורי.

אמנון כהן: לפעמים כבר מראש הוא יודע שיכול שההסתייגות לא תעבור – זה מה שיהיה במקרה הזה, כי אנחנו נצביע על זה כקואליציה – אבל הוא רוצה לעשות את העבודה שלו כפרלמנטר כי הוא חושב שצריך לתת לכולם.

אמנון כהן: עכשיו, זה לא קשור.

אמנון כהן: מה שסיכמנו – זה מה שיהיה.

אמנון כהן: הלוואי והיינו מקבלים את ההסתייגות.

אמנון כהן: אבל כרגע, אם לא קיבלנו, אז זה לא יהיה בחקיקה בכל מקרה.

אמנון כהן: אבל הסתייגות מותר לו לעלות.

יפעת רווה: למה?

יפעת רווה: זאת לא הסתייגות דיבור.

יפעת רווה: זאת הסתייגות מהותית מאוד.

עידו בן-יצחק: זאת הסתייגות מהותית אבל זכותו להעלות אותה.

יפעת רווה: זה שזכותו לעלות – בוודאי, אין חולק על הדבר הזה.

אמנון כהן: אז מה הבעיה?

יפעת רווה: אני לא חושבת שאתה יכול להתחייב שההסתייגות לא תעבור - - -

אמנון כהן: אני מתחייב, אני מתחייב.

אמנון כהן: אם לא – תמשוך את החוק.

אמנון כהן: אם בקריאה השנייה – יש לי סמכות כיושב-ראש ועדה – אם ההסתייגות שלא הייתי רוצה אותה או לא מה שסיכמתי עברה בקריאה השנייה, לפני שזה עובר לקריאה לשלישית שואל אותי יושב-ראש הדיון: האם אתה מסכים שההסתייגות עברה איך שהיא?

אמנון כהן: אני אומר: לא, אני רוצה למשוך את הצעת החוק.

דוד אזולאי: אני מוסיף ואומר שהממשלה, כלומר השר לביטחון פנים יכול לקום בתוך כדי דיון ולהגיד: אני מבקש להתנגד להסתייגות הזאת.

דוד אזולאי: גם זאת אפשרות כדי שתהיה משמעת קואליציונית.

דוד אזולאי: יש לכם מספיק - - -

אמנון כהן: אני מתחייב על מה שסיכמנו.

דוד אזולאי: הכול אפשרי.

אמנון כהן: הלוואי והיינו מקבלים את זה אבל זכותו הפרלמנטרית - - -

גאלב מג'אדלה: יכול להיות שבדברי השר, כאשר יאמר מעל דוכן הכנסת: אני גם הוריתי לרענן את הפקודה במה שקשור לח"כים – אז יכול להיות שאחרי שאני אגיד את ההסתייגות דיבור, אני אבקש להסיר את ההסתייגות.

גאלב מג'אדלה: אבל אני רוצה ציבורית לשמוע שהשר מרענן את הפקודה ויאמר את הדברים.

אמנון כהן: אז איך יהיה התיקון?

אמנון כהן: קודם כל להוסיף את יושב-ראש הוועדה השני.

עידו בן-יצחק: יש לנו פה שלושה תיקונים: האחד, מוסיפים את יושב-ראש ועדת החוקה, חוק ומשפט.

עידו בן-יצחק: זה יהיה: אחרי "לשופט של בית המשפט העליון" יבוא "ליושב-ראש ועדת הפנים והגנת הסביבה של הכנסת וליושב-ראש ועדת חוקה, חוק ומשפט של הכנסת".

אמנון כהן: בסדר.

עידו בן-יצחק: בנוסף, אנחנו מתקנים את סעיף 72(2) - - -

אמנון כהן: אני לא רוצה דברים מוזרים, אז איך זה יהיה?

עידו בן-יצחק: לעניין התעודה אנחנו נכתוב: "מבקר רשמי רשאי בכל עת, עם הצגת תעודה מתאימה".

אמנון כהן: נכתוב תעודה מתאימה, שלא יהיה מוזר.

יואל הדר: שזה לא ייהפך להיות תעודת עניות.

אמנון כהן: חס וחלילה.

אמנון כהן: התעודה מתאימה.

אמנון כהן: בכל מקרה אתה תדאג שתהיה לנו את התעודה.

עידו בן-יצחק: והתוספת הנוספת היא תוספת של סעיף קטן - - -

אמנון כהן: תקשיב, יואל.

יואל הדר: תעודה מתאימה זה כולם.

יואל הדר: מה זה "תעודה מתאימה"?

אמנון כהן: יואל, תקשיב לו.

עידו בן-יצחק: "בכל בית סוהר תהיה רשימה של המבקרים הרשמיים שהנציב יעדכן מעת לעת".

אמנון כהן: זה כבר קיים.

איתן גולן: רק של המבקרים הרשמיים שלא מכוח כהונה.

יפעת רווה: לא שמעתי את החלק האחרון.

יואל הדר: רק המבקרים הרשמיים שהוסמכו על-ידי השר.

עידו בן-יצחק: גם מכוח כהונה.

יפעת רווה: זה השר ממנה, לא הנציב.

יואל הדר: אבל העדכון של הרשימה - - -

עידו בן-יצחק: זה הם יחליטו ביניהם אם רוצים שהשר יעדכן או הנציב יעדכן.

אמנון כהן: אבל אנחנו פה?

אמנון כהן: אלה שבחקיקה פה?

עידו בן-יצחק: גם אלה שבחקיקה – כל מבקר רשמי.

עידו בן-יצחק: הרשימה צריכה לכלול את כולם.

עידו בן-יצחק: ממנים שופט אז אתם מוסיפים שופט, מתחלף יושב-ראש ועדת הפנים אז אתם מעדכנים את הרשימה שהתחלף יושב-ראש ועדת הפנים.

אמנון כהן: לא שמית.

אמנון כהן: איך הוא יידע בש"ג?

יפעת רווה: לפי התעודה הזאת של יושב-ראש ועדה, בדיוק כמו תעודת שופט.

אמנון כהן: אז אני צריך להביא את התעודה שלי.

יפעת רווה: תביא את התעודה שלך.

אמנון כהן: בתעודה שלי לא כתוב יושב-ראש ועדה, כתוב חבר כנסת.

עידו בן-יצחק: הרשימה צריכה לכלול גם את יושב-ראש ועדת הפנים ויושב ראש ועדת החוקה.

דוד אזולאי: אני רק להוסיף עוד משהו - - -

אמנון כהן: בתעודה שלי לא כתוב יושב-ראש ועדה, לכן ביקשתי תעודה.

יואל הדר: בסדר.

יואל הדר: תעודה מתאימה.

יואל הדר: גם מלשכת עורכי הדין זו תעודה מתאימה.

שלמה טהרני: זה לא יהיה שמי.

שלמה טהרני: זה יהיה "יושב-ראש ועדת חוקה, חוק ומשפט".

דוד אזולאי: אני מציע שגם יושב-ראש הכנסת יודיע לשר לביטחון פנים או לנציב שב"ס על חילופי גברי.

יואל הדר: זה לא תלוי בנו.

אמנון כהן: בסדר, אנחנו יודעים.

גאלב מג'אדלה: לעדכן מפעם לפעם.

דוד אזולאי: לעדכן – אני לא יודע אם זה בחקיקה - - -

גאלב מג'אדלה: לא בחקיקה.

אמנון כהן: לא בחקיקה.

דוד אזולאי: אז צריכה להיות הודעה – אני אומר את לפחות לפרוטוקול – שיושב-ראש הכנסת יודיע לשר לביטחון פנים על חילופי גברי בוועדות.

אמנון כהן: כן.

אמנון כהן: השתי הוועדות האלה.

אמנון כהן: עוד נקודה אחת: כששופט מגיע ורוצה להיכנס לביקור, האם הוא מופיע במחשב?

יפעת רווה: לא.

יפעת רווה: יש לו תעודת שופט.

אמנון כהן: אבל איך הש"ג יודע שהוא שופט?

יפעת רווה: יש לו תעודת שופט.

אמנון כהן: הוא מציג תעודת שופט ובזה הוא מכניס אותו?

יפעת רווה: כן.

יואל הדר: זאת "תעודה מתאימה".

אמנון כהן: אותו דבר אני רוצה בשבילי.

אמנון כהן: כי לא כתוב אצלי בתעודת חבר הכנסת "יושב-ראש ועדת הפנים".

אמנון כהן: תודה.

אמנון כהן: ברוח הדברים האלה אנחנו מצביעים עם התיקונים של הצעת החוק.

גאלב מג'אדלה: מה מספר הפקודה של הביקור?

גאלב מג'אדלה: יואל, מה מספר הפקודה?

אמנון כהן: גמרנו, יואל?

אמנון כהן: התבשלת, יואל?

אמנון כהן: איך ידעו שאני שם?

אמנון כהן: איך ידעו?

שלמה טהרני: לך תהיה תעודה.

אמנון כהן: אני יושב-ראש ועדה.

אמנון כהן: אתה תיתן לי תעודה?

שלמה טהרני: אדוני היושב-ראש, אני יכול להעביר לך כרגע – אני אגיע למשרד ואני אעביר לעוזר כמו שזה מופיע אצלנו בשב"ס.

שלמה טהרני: אתה תראה - - -

איתן גולן: שלא תהיה טעות, שלא ניפול לכלל טעות.

איתן גולן: הרשימו שמועברות לכלא, אמרתי את זה קודם, הן לא כוללות את שמות שופטי בית המשפט העליון, שם היועץ המשפטי לממשלה - - -

אמנון כהן: איך יהיה כתוב יושב-ראש הוועדה?

איתן גולן: יש את השמות של אלה שהשר נתן להם את ההסמכה.

איתן גולן: לגבי יושב-ראש ועדת הפנים, באופן חריג - - -

אמנון כהן: מה יהיה כתוב?

איתן גולן: תהיה תעודה של מבקר רשמי.

אמנון כהן: תודה רבה.

אמנון כהן: מי בעד הצעת החוק עם התיקונים?

דוד אזולאי: אני רק מבקש אדוני היושב-ראש הסתייגות לדיבור.

אמנון כהן: מי בעד הצעת החוק?

אמנון כהן: בעד הצעת החוק עם התיקונים – פה-אחד

אמנון כהן: פה-אחד, פה-אחד.

אמנון כהן: כולם הצביעו פה-אחד.

אמנון כהן: עבר פה-אחד.

אמנון כהן: תודה רבה ויישר כוח.

אמנון כהן: אנחנו נעביר את הצעת החוק לקריאה שנייה ושלישית במליאת הכנסת.

אמנון כהן: סוף-סוף עשינו היסטוריה.

אמנון כהן: תודה רבה.

אמנון כהן: הישיבה נעולה.